1 Quando festum sancti Petri Tarentasiensis diebus Rogationum evenerit, duae missae in conventu canantur, et secunda post Tertiam. 2 Abbas qui renuerit ad superiorem domum suae generationis quando vocatur, accedere, deponatur. 3 Prohibetur ne praedicationes fiant quibus eleemosynae colligantur ad construendas ecclesias vel ob causam huiusmodi ; eleemosynas tamen recipere vel colligere sine praedicatione non prohibetur. 4 De mulieribus quae domus nostras violenter ingrediuntur, iterum dominus Papa consulatur. Sententia vero super hoc data firmiter teneatur. 5 De sancto Antonio fiat commemoratio sicut Pauli primi eremitae. 6 Pro interventu nullius saecularis pitantia fiat generaliter nisi eam de proprio facere voluerit. Si quis autem de ea suggesserit, tribus sextis feriis sit in pane et aqua. 7 Abbatibus egredientibus aestatis tempore post primam regredientibus vero de hieme post tertiam, permittitur missam celebrare vel audire. 8 De rebus novitiorum sicut continetur in Regula, sic observetur. 9 Districte praecipitur ne quis constitutum sibi numerum personarum excedere praesumat, nisi talis fuerit persona quae utilis sit et domui et Ordini. 10 Sententiam de loquentibus ad mensam, abbates districte faciant observari. 11 Gagerias reddant qui de eis sortem receperunt. 12 Solemnitates transpositas conversi in grangiis agant die suo quando et saeculares ; in abbatia vero quando et monachi. 13 In nundinis monachus vel conversus qui scienter pisces comederit, exceptis halecibus diebus in Adventu Domini et Quadragesima, omni sexta feria per annum sit in pane et aqua ; quod abbates sollicite et districte faciant observari. 14 Monachi de Cultura Sancti Petri Cenomanensis inter familiares scribantur. 15 De incisis antiqua lex teneatur. 16 Abbates de Frisia secundo anno ad Capitulum veniant. 17 De loco quem abbas de Pratea suscepit ab excommunicato differatur usque ad sequens Capitulum. 18 Abbas Vallis lucentis qui fundatorem suum in capitulo sepelivit, tribus diebus sit in levi culpa, uno eorum in pane et aqua. 19 De abbatia de Boschet quam comes Arvernorum contulit Ordini, committitur abbatibus de Montepetroso et de Benedictione Dei, ut comiti loquantur quatenus provideat quomodo convenienter aedificari possit, alioquin dimittatur. 20 Monacho de Sacramenia qui ordinatus extra Ordinem, ad Ordinis rediit unitatem, ac deinceps licitum accepit a quodam cardinali Sedis Apostolicae legato, ut divina celebret, tamen Ordinis auctoritatem reveritus absque eius licentia facere hoc non est ausus, indulgetur ut celebret. 21 Abbas de Boxeleia de quo dicitur quod post factas visitationes a domibus quas visitaverit, munera recepit, tribus diebus sit in levi culpa, uno eorum in pane et aqua. 22 Abbati Casemarii cui anno praeterito denuntiatum fuerat ut praesenti Capitulo se praesentaret, et venire distulit, districte praecipitur ut ad sequens Capitulum omni occasione postposita venire non differat. Abbas autem de Coraz hoc ei nuntiet. 23 De duobus monachis, de Persenia scilicet et de Bono portu, domino Cistercii committitur. 24 De electione Fiterii abbatis dicitur ut domnus Hermenius qui prius canonice electus est, abbas instituatur. Secundus autem videlicet Willelmus de Gaiano statim ut mandatum Capituli per abbates de Sacramenia et de Bona valle audierit, cedat ei. Quod si conventus praefatum Hermenium reverenter et honeste non receperit, eidemque humiliter obedire neglexerit, quamdiu in hac obstinatione perstiterit, non celebrentur ibi divina. Abbates autem qui gestis interfuerunt, tribus diebus sint in levi culpa, uno eorum in pane et aqua. 25 Abbas de Horta praefatis duobus abbatibus hoc denuntiet. 26 Prior Morimundi qui conspiratores de Crista binos per domos Ordinis misit, cum singulos misisse debuisset et pro eis nimis indulgentes litteras destinavit, tribus diebus sit in levi culpa, uno eorum in pane et aqua. 27 De monacho Populeti qui a quodam iudeo litteras hebraïcas didicisse dicitur, abbati Claraevallis committitur ut inquirat et corrigat. 28 De abbate Loci Dei et de conspiratoribus eiusdem domus et de dispersione domus, committitur abbatibus Savigniaci et Fulcardimontis. 29 De abbate de Stella dicitur quod per eius minorem sollicitudinem et diligentiam Ordinis disciplina deperit et substantia domus eius detrimentum patitur. Quod abbas Pontiniaci diligenter inquirat et debita sedulitate secundum rigorem Ordinis quod invenerit corrigendum corrigat. 30 Ad discutionem eiectionis et electionis abbatis de Caesarea, conveniant abbates de Morimundo et de Bella valle, de Lucella, de Everbach, de Evrac et de Salem, qui ea quae facta sunt diligenter inquirant, et digne corrigant. 31 Abbas Morimundi assumptis sibi quos voluerit abbatibus, domum de Berguis adeat, et tam de abbate quam de statu domus diligenter inquirat ; atque corrigenda condigne corrigat. 32 Negotium abbatis de Insula arearum committitur abbatibus Bonae vallis, Montispetrosi, Mansiadae, qui statum rei diligenter inquirant, et quod dignum iudicaverint statuant. 33 Abbas Sancti-Ioannis de Taraucha qui per triennium filiam suam non visitavit, sex diebus sit in levi culpa uno eorum in pane et aqua, et quadraginta diebus extra stallum suum. 34 Conversus Callonii qui de negotiatione sua domum quamdam sumptuosam aedificare dicitur, cesset a negotiatione et domus eiusdem ab aedificatione. 35 De exactionibus quas comes Augi ab abbate de Fulcardimonte exigit, scribatur domino regi Anglorum et archiepiscopo Rhotomagensi et eidem comiti. 36 Abbas de Balerna de cuius conscientia conversus quidam suus equum raptum comparavit, equum reddat ei cuius fuit, et tribus diebus sit in levi culpa. Conversus autem aeque tribus sit in gravi culpa et hoc totum compleatur infra festum Sanctorum Omnium. 37 Monachus de Villario qui manum misit in abbatem Morimundensem, si ad Ordinem deinceps redire voluerit, in provincia Treverensi recipi non poterit. Extra provinciam illam si annuatur ei ingressus, in gravi culpa recipiatur. De reliquo novissimus omnium permansurus, non nisi per Capitulum generale promovendus. Comites vero abbatis qui eum reliquerunt, tribus diebus sint in levi culpa ; conversi tribus sextis feriis in pane et aqua. 38 Abbas Vallis Richerii qui venerabili archiepiscopo de Duvelina, noctis unius denegavit hospitium, tribus diebus dit in levi culpa, uno eorum in pane et aqua. 39 Abbati Mellifontis districte praecipitur ut privilegium de quo anno praeterito facta est mentio, Capitulo repraesentet vel mittat, alioquin de cetero a divinis abstineat. 40 Abbas Vallis honestae quia mandato abbatum a Capitulo destinatorum non *stetit,* sex diebus sit in levi culpa, uno eorum in pane et aqua, et pecuniam reddat abbatibus Sancti Leonardi et Gratiae Dei infra festum Sanctorum Omnium, alioquin a die illa sit extra stallum suum et omni sexta feria in pane et aqua, donec mandatum Capituli effectui mancipaverit. Abbas vero de Albis petris qui verbo suo non stetit cum ceteris abbatibus, in solutione pecuniae, sex diebus sit in levi culpa, uno eorum in pane et aqua. 41 Petitio Gifini de construenda abbatia committitur abbati Clarae vallis. 42 Ad Capitulum Praemonstratense mittantur abbates Ursi campi et de Valcellis pro Ordine responsuri. 43 Abbates de Forda et de Fornais qui ad Capitulum venire debuerant, et non venerunt, postquam eis ista innotuerit sententia, stallum abbatis non intrent et omni sexta feria in pane et aqua ieiunent donec domui Cistercii se praesentent. Abbas de Savigniaco abbati de Fornais hoc nuntiet ; abbas vero de Fontibus abbati de Forda. 44 Conversus de Ridachhusse qui abbatem de Lani ad Capitulum venientem in grangia recipere noluit, ad matrem domum mittatur, et ibi pro excessu suo digne puniatur, et hoc abbati Campensi exequendum committitur. 45 Abbates de Ebera, de Alsebrone, de Billedense, de Pomoc, de Zuetele, de Bongart, de Berge, de Willeringe, de Alba, de Sancto Spiritu, de Nucaria, de Sancto Stephano de Bosco, de Falera, de Sancto Martino, qui ad Capitulum non venerunt, stallum abbatis non intrent, et omni sexta feria in pane et aqua ieiunent, donec domui Cistercii se repraesentent Abbas de Victoria abbati de Ebera et aliis quibus poterit, hoc denuntiet ; abbas vero de Ebera ceteris. Abbas vero de Curatio illis de Sicilia, de Calabria, de Tuscia notum faciat. Hanc poenam nihilominus abbates de Eurebach, de Sconaugia, de Otteburg, de Bevenhuse, de Aresbusco sustineant, donec Cistercium veniant. Abbas de Claustro hoc illis nuntiet. 46 Abbas de *Revesbi* qui conventum ante diem sibi praefixum emisit, infra mensem postquam ei haec sententia innotuerit, ipsum conventum cum abbate revocet, et futuro Capitulo se repraesentet, excessus sui rationem redditurus. Abbas de Fontibus in Anglia hoc eis nuntiet. 47 De monachis et conversis de Ferraria qui abbatem suum conspiratorie eiecerunt, abbatibus Fossae novae et Casaemariae committitur, ut digne secundum institutionem Ordinis corrigant et sequenti Capitulo quod factum fuerit renuntient. Abbas de Curatio hoc eis nuntiet. 48 Abbas de Fontibus in Anglia, de quo dominus archiepiscopus Eboracensis conqueritur, quod excommunicatis ab eo communicaverit, tribus diebus sit in levi culpa. 49 De converso Fonteneti proprietatem habente et in cimiterio sepulto et de sortilegio in eadem domo ut dicitur facto, abbati Claraevallis committitur ut ea diligenter inquirat, et sicut dignum fuerit corrigat. 50 Abbati Sancti Sulpitii dicitur ut breviarium abbatis Mellifontis abbati Claraevallis restituat ; similiter et equos abbatis Altae combae reddat. 51 Quod si factum non fuerit a festo Omnium Sanctorum, abbas et prior omni sexta feria in pane et aqua abstineant. 52 De vecturis dominicis festis diebus ita fiat, ut non scandalizentur saeculares. 53 Innocentius papa scribatur in canone et in cereo pascali. 